Diari Oficial de la Generalitat Valenciana


Sumari del DOGV 3207, del 20-03-1998 (1998/1747)

ORDRE de 17 de febrer, de la Conselleria de Cultura, Educació i Ciència, per la qual es convoca el concurs de disseny per a la construcció de fogueres experimentals.
---------------------------------------------------------------------------------------------------------------------------------------------------------------------

### Dades del document

Número de DOGV
:   3207

Data del DOGV
:   20-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1747


Data del document
:   17-02-1998

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 17 de febrer, de la Conselleria de Cultura, Educació i Ciència, per la qual es convoca el concurs de disseny per a la construcció de fogueres experimentals. [1998/A1747]
  
L'article 3 de Llei 4/1989, de 26 de juny, de la Generalitat Valenciana, de l'Institut Valencià de la Joventut, atribueix a aquesta entitat autònoma, entre altres, la funció de potenciar la promoció sociocultural de la joventut.
  
Per això, i de conformitat amb el que es disposa en l'article 35 de la Llei 5/1983, de 30 de desembre, de la Generalitat Valenciana del Govern Valencià, i en l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca el Concurs de Disseny per a la Construcció de Fogueres Experimentals, de caràcter innovador i jove, i s'aproven les bases per les quals es regirà aquesta convocatòria, que s'inclouen com annex I d'aquesta ordre.
  
Segon
  
S'estableixen tres premis, per un import global màxim que ascendeix a vuit-centes cinquanta mil pessetes (850.000) pessetes, a càrrec del capítol IV, concepte pressupostari 47.11, línia de subvencions 4.04, del pressupost de l'Institut Valencià de la Joventut per a l'exercici 1998.
  
DISPOSICIONS FINALS
  
Primera
  
Correspon al director general de l'Institut Valencià de la Joventut la facultat de concedir aquests premis.
  
Segona
  
S'autoritza el director general de l'Institut Valencià de la Joventut perquè dicte las resolucions necessàries per al desplegament i execució d'aquesta ordre.
  
Tercera
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Quarta
  
Contra aquesta ordre, que posa fi a la via administrativa, podrà interposar-se un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació en el Diari Oficial de la Generalitat Valenciana. Per a la interposició del recurs serà un requisit previ la comunicació a la Conselleria de Cultura, Educació i Ciència, segons el disposat en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 17 de febrer de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
ANNEX I
  
Bases per a participar en el Concurs de Disseny per a la Construcció de Fogueres Experimentals
  
Primera. Objecte de la convocatòria
  
L'objecte de aquesta convocatòria es la realització del Concurs de Disseny per a la Construcció de Fogueres Experimentals, amb què es pretén promoure aportacions artístiques que contribuïsquen a l'enriquiment de les Fogueres d'Alacant, obrint-les a nous conceptes i tractaments, amb un caràcter innovador i jove.
  
Segona. Participants
  
2.1 Podran participar tots els joves residents a la Comunitat Valenciana, l'edat dels quals estiga compresa entre 16 i 30 anys en l'últim dia de termini per a la presentació de sol·licituds. La participació podrà ser a títol individual o en equip. Cada participant podrà presentar un sol treball.
  
2.2 No podran participar els guanyadors del primer premi d'edicions anteriors.
  
Tercera. Requisits dels projectes
  
3.1 Es podran presentar tot tipus de projectes amb absoluta llibertat de plantejaments, sense importar la línia o tendència de la proposta, sempre que es respecten els drets protegits per la Constitució.
  
3.2 El projecte presentat ha de poder construir-se amb material combustible, sense cap pèrdua de l'estabilitat, i ha de tenir la resta de consideracions pròpies de la tècnica del foc. Una comissió tècnica designada pel director general de l'Institut Valencià de la Joventut supervisarà els projectes presentats per a garantir les esmentades característiques.
  
3.3 Es valorarà positivament la no-utilització de materials contaminants ni perjudicials per al medi ambient, com el poliestiré expandit, en la construcció de la foguera.
  
Quarta. Presentació dels projectes
  
Els projectes que es presenten estaran materialitzats en una maqueta realitzada a escala. Les maquetes, que podran estar construïdes amb qualsevol material, hauran de complir les següents condicions:
  
a) La base no excedirà de 70 cm x 70 cm de superfície i la seua alçària no serà superior a 90 cm. En la base haurà d'estar clarament especificada l'escala utilitzada així com l'alçària total de la foguera real.
  
b) La maqueta no portarà cap signatura; únicament a la base, i de manera ben visible, figurarà el lema d'identificació.
  
c) La maqueta presentada ha de complir les característiques de solidesa i l'embalatge adequat que permeten transportar-la i exposar-la a l'aire lliure sense que sofrisca cap deterioració.
  
Cinquena. Inscripcions
  
5.1 Les inscripcions, dirigides a l'Institut Valencià de la Joventut i omplides segons el model que s'inclou com a annex II d'aquesta ordre, podran presentar-se en el Registre General de l'Institut Valencià de la Joventut (c/ Hospital, 11 i c/ Jeroni de Monsoriu, 19, de València), en el de les unitats territorials de l'Institut Valencià de la Joventut d'Alacant (avinguda Aguilera, 1) i de Castelló (c/ Orfebre Santalínea, 2); o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.2 La inscripció haurà d'anar acompanyada tant de la maqueta com del sobre tancat a què fa referència la base sisena d'aquest annex.
  
5.3 Si la sol·licitud no compleix els requisits indicats en l'apartat anterior o en les bases quarta o sisena, la persona interessada disposarà d'un termini de 10 dies per a esmenar la falta o presentar els documents preceptius.
  
5.4 El termini d'inscripció serà de 45 dies comptats des del dia de la publicació d'aquesta ordre en el Diari Oficial de la Generalitat Valenciana. D'acord amb la instrucció 6/1996, de la Secretaria General de la Conselleria de Cultura, Educació i Ciència, de 10 de setembre, els terminis que finalitzen en dies que siguen inhàbils, en l'àmbit de la Generalitat Valenciana, així com els dissabtes i els dies 24 i 31 de desembre, o qualsevol altre que reglamentàriament així es declare, s'entendran prorrogats fins al primer dia hàbil següent.
  
Sisena. Documentació a aportar
  
Cada participant adjuntarà, en sobre tancat i sota el mateix lema que figurarà en la maqueta, la següent documentació:
  
a) Fotocòpia confrontada del document nacional d'identitat, o certificat de residència legal a Espanya si es tracta d'estrangers, de la persona participant o de tots els membres que componen el grup participant.
  
b) Certificat d'empadronament en algun municipi de la Comunitat Valenciana de la persona participant o de tots els membres del grup participant.
  
c) Una memòria mecanografiada explicativa del projecte, on figuren les condicions tècniques necessàries per a la construcció de la foguera especificant-ne la grandària real, materials i pressupost detallat. El pressupost no podrà superar els 4.000.000 de pessetes.
  
Aquesta memòria haurà de ser anònima i podrà anar acompanyada de tots els dibuixos i esbossos o explicacions gràfiques que es consideren oportuns per a la comprensió del projecte. Aquesta documentació no podrà en cap cas excedir el format DIN A4 (21 cm x 29'7 cm).
  
Setena. Resolució de convocatòria
  
7.1 Per a l'avaluació dels projectes presentats pels sol·licitants es constituirà un jurat nomenat pel director general de l'Institut Valencià de la Joventut i del qual formaran part:
  
- President o presidenta: el cap del Servei de Promoció Juvenil de l'IVAJ.
  
- Vicepresident o vicepresidenta: coordinador o coordinadora de l'IVAJ a Alacant.
  
- Un representant de l'Institut de Cultura Juan Gil Albert.
  
- Sis vocals nomenats per una resolució del director general de l'IVAJ.
  
- Secretari o secretària sense vot: un funcionari o funcionària del Servei de Promoció Juvenil de l'IVAJ.
  
Quant al funcionament del jurat, seran aplicables els articles 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7.2 El jurat examinarà els treballs presentats i n'elevarà una proposta al director general de l'Institut Valencià de la Joventut, qui resoldrà la concessió dels premis especificats en la base vuitena.
  
7.3 Si en el termini de tres mesos a partir del dia que finalitze el termini de presentació d'instàncies no s'aprova la resolució corresponent, s'entendrà que totes les peticions presentades han sigut desestimades.
  
7.4 Les maquetes no premiades seran retirades pels seus autors fins al dia 12 d'agost de 1998. A partir d'aquesta data, si no ho han fet, s'entendrà que renuncien a la seua propietat en favor de l'Institut Valencià de la Joventut, que podrà destruir-les o destinar-les a allò que crega més oportú.
  
Vuitena. Premis
  
8.1 Es concediran premis per un import total de 850.000 pessetes, distribuïdes de la següent manera:
  
1.r premi, 500.000 PTA
  
2.n premi, 250.000 PTA
  
3.r premi, 100.000 PTA
  
8.2 La foguera premiada podrà ser plantada per l'Institut Valencià de la Joventut a la ciutat d'Alacant durant les festes de Sant Joan de 1999.
  
8.3 L'IVAJ podrà cedir aquest dret a una tercera entitat que es comprometa a plantar-la durant les esmentades festes de Sant Joan.
  
8.4 La construcció serà contractada per l'IVAJ.
  
8.5 Totes les maquetes presentades seran exposades a la ciutat d'Alacant durant el mes de juny de 1998, especificant-ne el lema i nom de l'autor, sempre que aquest no expresse el contrari.
  
8.6 La maqueta i la memòria explicativa guardonada amb el primer premi quedaran en propietat de l'Institut Valencià de la Joventut, que podrà conservar-les entre els seus fons propis o cedir-les a col·leccions o museus, així com publicar les seues produccions, realitzar filmacions, etc., sense necessitat d'una autorització prèvia del seu autor.
  
Novena. Obligacions dels beneficiaris
  
Els beneficiaris, prèviament al cobrament, hauran d'acreditar que estan al corrent de les seues obligacions tributàries i davant de la Seguretat Social, en el moment de l'atorgament del premi, en la forma establida en l'Ordre de 30 de maig de 1996, de la Conselleria d'Economia i Hisenda, sobre la forma de l'acreditació pels beneficiaris de les subvencions, i complir l'exigència disposada en l'article 47.7 del Text Refós de la Llei d'Hisenda Pública de la Generalitat Valenciana.
  
Deu. Drets de publicació
  
L'Institut Valencià de la Joventut es reserva el dret de publicar aquelles dades del butlletí d'inscripció que considere d'interés per a la promoció dels joves creadors.